b'\n_START_ARTICLE_\nNorbert Haug\n_START_SECTION_\nUra moottoriurheilun parissa\n_START_PARAGRAPH_\nEnnen Mercedes-Benzin alaisuudessa ty\xc3\xb6skentely\xc3\xa4 Haug ty\xc3\xb6skenteli toimittajana, muun muassa Auto, Motor und Sport -moottoriurheilulehden p\xc3\xa4\xc3\xa4toimittajana. H\xc3\xa4n on my\xc3\xb6s itse ajanut kilpaa, ja muun muassa ollut toinen N\xc3\xbcrburgringin 24 tunnin ajossa vuonna 1985. Lis\xc3\xa4ksi Haug on testannut Williamsin F1-autoa vuonna 1986._NEWLINE_Suomalaisille Haug tuli tutuksi useiden vuosien ajan kotimaisten F1-kuskien Mika H\xc3\xa4kkisen sek\xc3\xa4 Kimi R\xc3\xa4ikk\xc3\xb6sen taustahenkil\xc3\xb6n\xc3\xa4 McLaren-tallissa, jolle Mercedes on toimittanut moottorit vuodesta 1995 l\xc3\xa4htien. Mercedeksen huhuttiin pitk\xc3\xa4n aikaa olevan kiinnostunut ostamaan koko tallin omakseen, mutta lopulta katseet k\xc3\xa4\xc3\xa4ntyiv\xc3\xa4t toiseen suuntaan. Mercedes osti Ross Brawnin kuluneella kaudella maailmanmestaruuden voittaneen Brawn GP -tallin omakseen, arvioiden mukaan noin sadalla miljoonalla punnalla. Tallin nimeksi muutettiin Mercedes Grand Prix._NEWLINE_Vuonna 2012 Haug p\xc3\xa4\xc3\xa4tti 22 vuotta kest\xc3\xa4neen uransa Mercedes-Motorsportin johdossa. H\xc3\xa4n kertoi p\xc3\xa4\xc3\xa4t\xc3\xb6ksen olleen yksimielinen tehtaan kanssa, ja kantavansa t\xc3\xa4ll\xc3\xa4 tavoin vastuunsa F1-tallin menestym\xc3\xa4tt\xc3\xb6myydest\xc3\xa4 kolmen edelt\xc3\xa4v\xc3\xa4n kauden ajalta.'